May 14,2017
ఆదివారమూ బంకుల తెరిచే ఉంటాయి..
ముంబయి: ఇంధన వాడకాన్ని తగ్గించే ఉద్దేశంతో నేటి (మే 14) నుంచి మొదలుకొని ఆదివారాల్లో పెట్రోలు బంకులను మూసి ఉంచాలనుకున్న డీలర్ల ప్రతిపాదన తాత్కాలికంగా అటుకెక్కింది. ఈ దిశగా తీసుకున్న నిర్ణయాన్ని డీలర్ల సంఘం ప్రస్తుతానికి వాయిదా వేసుకుంది. 'మన్‌ కీ బాత్‌' కార్యక్రమంలో భాగంగా ప్రధాని మోడీ ఇంధన వాడకాన్ని తగించే దిశగా చర్యలు తీసుకోవాలని సూచించిన మేరకు.. మే 14 నుంచి మొదలుకొని ఆదివారాల్లో పెట్రోలు బంకులను మూసి ఉంచాలని 'కన్సార్టియం ఆఫ్‌ ఇండియన్‌ పెట్రోల్‌ డీలర్స్‌' (సీఐపీడీ) నిర్ణయించిన సంగతి తెలిసిందే. అయితే పెట్రోలు నిత్యవసర వస్తువుల జాబితాలో ఉండడం.. సీఐపీడీ నిర్ణయం పట్ల ప్రభుత్వ వర్గాల నుంచి బాహాటంగానే వ్యతిరేకత వచ్చిన సంగతి తెలిసిందే. ఈ నేపథ్యంలో సీఐపీడీ తాత్కాలికంగా తమ ప్రతిపాదనను పక్కన బెట్టినట్టు సమాచారం. సీఐపీడీ అధ్యక్షుడు ఈ విషయమై మాట్లాడుతూ బంకుల మూసివేత విషయమై చర్చించేందుకు బుధవారం (మే 17న) సర్కారు తమను చర్చలకు ఆహ్వానించినట్టుగా తెలిపారు. ఈ విషయమై సర్వసమ్మత నిర్ణయం వెలువడే వరకు ఎప్పటి మాదిరిగానే ఆదివారాల్లో కూడా బంకులను తెరచే ఉంటాయని ఆయన వివరణనిచ్చారు. కాగా.. తెలంగాణలోని బంకుల వద్ద డీలర్లు ఆదివారం తమ బంకులు పనిచేయవంటూ బోర్డులు పెట్టడంతో ప్రజలు ఆయోమయానికి గురయ్యారు.
మీ స్నేహితులకు రికమెండ్ చెయ్యండి